ຈີນໃຫ້ຄຳໝັ້ນສັນຍາວ່າ ຈະເສີມສ້າງມິດຕະພາບ ກັບຊູດານ ໃຫ້ເຂັ້ມແຂງກວ່າເກົ່າ
ທ່ານຫູຈິນເຖົາແລະທ່ານ Omar al-Bashir ໄດ້ພົບປະໂອ້ລົມກັນ ແລະລົງນາມ ໃນຂໍ້ຕົກລົງຫລາຍສະບັບ.
ທ່ານຫູຈິນເຖົາ ປະທານປະເທດຈີນ ໄດ້ພົບປະຫາລືກັບທ່ານ Omar al-Bashir ແລ້ວຫລັງຈາກທໍາການຕ້ອນຮັບປະທານາທິບໍດີຊູດານຢ່າງສົມກຽດ ຊຶ່ງຜູ້ກ່ຽວກໍາລັງປະເຊີນກັບໝາຍຈັບກຸມຈາກສານນາໆຊາດໃນຂໍ້ຫາຖານກໍ່ອາຊະຍາກໍາຕ້ານມະນຸດຊາດນັ້ນ ໃນຖ້ອຍຖະແຫລງເປີດການເຈລະຈາຫາລືທີ່ຫໍສາລາປະຊາຊົນຈີນໃນວັນພຸດມື້ນີ້ ທ່ານຫູກ່າວວ່າ ທ່ານຫວັງວ່າການຢ້ຽມຢາມຂອງປະທານາ ທິບໍດີຊູດານຄັ້ງນີ້ ຈະເສີມສ້າງມິດຕະພາບລະຫວ່າງສອງປະເທດໃຫ້ເຂັ້ມແຂງຂຶ້ນກວ່າເກົ່າແລະສົ່ງເສີມຄວາມຮ່ວມໄມ້ຮ່ວມມືກັນໃນຫຼາຍໆດ້ານ ໃນເວລາຕໍ່ມາພວກຜູ້ນໍາທັງສອງໄດ້ຮ່ວມກັບພວກເຈົ້າໜ້າທີ່ຄົນອື່ນໆລົງນາມໃນຂໍ້ຕົກລົງຕ່າງໆວ່າດ້ວຍການໃຫ້ເງິນກູ້ຢືມແລະຄວາມຮ່ວມມືກັນທາງດ້ານເສດຖະກິດ ຈີນເປັນປະເທດທີ່ຂາຍອາວຸດລາຍສໍາຄັນໃຫ້ຊູດານແລະເປັນປະເທດທີ່ຊື້ນໍ້າມັນລາຍໃຫຍ່ທີ່ສຸດຈາກຊູດານ ບັນດາກຸ່ມປົກປ້ອງສິດທິມະນຸດຄັດຄ້ານຕໍ່ການຢ້ຽມຢາມຄັ້ງນີ້ ໂດຍໃຫ້ຂໍ້ສັງເກດວ່າ ສານ ອາຍານາໆຊາດກໍາລັງຫາທາງຈັບກຸມທ່ານ Bashir ໃນຂໍ້ຫາທໍາການຂ້າລ້າງເຊື້ອຊາດ ເຜົ່າພັນ ອາຊະຍາກອນສົງຄາມ ແລະກໍ່ໂທດກໍາຕ້ານມະນຸດຊາດໃນຂົງເຂດ Darfur ໃນ ພາກຕາເວັນຕົກຂອງຊູດານນັ້ນ ການສູ້ລົບກັນໃນຂົງເຂດດັ່ງກ່າວ ໄດ້ເຮັດໃຫ້ປະຊາຊົນ ເສຍຊີວິດໄປປະມານ 3 ແສນຄົນນັບແຕ່ປີ 2003 ເປັນຕົ້ນມາ